b'\n_START_ARTICLE_\nPascal Bentoiu\n_START_SECTION_\nStudii\n_START_PARAGRAPH_\nA studiat compozi\xc8\x9bia \xc3\xaen particular cu Mihail Jora. A urmat cursurile Facult\xc4\x83\xc8\x9bii de Drept din Bucure\xc8\x99ti (1945 - 1947) \xc8\x99i apoi s-a \xc3\xaenscris la Conservatorul din Bucure\xc8\x99ti (\xc3\xaen septembrie 1947) \xc3\xaens\xc4\x83 nu a putut continua studiile din cauza taxelor exorbitante stabilite de regimul comunist pentru copiii personalit\xc4\x83\xc8\x9bilor din Rom\xc3\xa2nia interbelic\xc4\x83.\n_START_SECTION_\nActivitate\n_START_PARAGRAPH_\nDup\xc4\x83 o perioad\xc4\x83 \xc3\xaen care a activat ca cercet\xc4\x83tor la Institutul de Etnografie \xc8\x99i Folclor din Bucure\xc8\x99ti (1953-1956), Pascal Bentoiu s-a dedicat \xc3\xaen \xc3\xaentregime voca\xc8\x9biei de compozitor. A fost secretar al Sec\xc8\x9biei de muzic\xc4\x83 simfonic\xc4\x83, muzic\xc4\x83 de camer\xc4\x83 \xc8\x99i oper\xc4\x83 din cadrul Uniunii Compozitorilor \xc8\x99i Muzicologilor din Rom\xc3\xa2nia (1968-1973), fiind primul pre\xc8\x99edinte al acesteia ales dup\xc4\x83 Revolu\xc8\x9bia rom\xc3\xa2n\xc4\x83 din 1989. Pascal Bentoiu a f\xc4\x83cut parte din jurii ale unor concursuri de prestigiu._NEWLINE_Pascal Bentoiu a fost cel mai reputat expert \xc3\xaen muzica compozitorului rom\xc3\xa2n George Enescu. A analizat toate lucr\xc4\x83rile acestuia \xc8\x99i a completat unele dintre partiturile r\xc4\x83mase neterminate: Simfoniile nr. 4 \xc8\x99i 5, poemul simfonic Isis, Trioul cu pian \xc3\xaen la minor. Este autorul celei mai importante c\xc4\x83r\xc8\x9bi referitoare la opera muzical\xc4\x83 a lui George Enescu, Capodopere enesciene (tip\xc4\x83rit\xc4\x83 \xc8\x99i \xc3\xaen limba englez\xc4\x83, \xc3\xaen Statele Unite ale Americii, \xc8\x99i \xc3\xaen limba german\xc4\x83, \xc3\xaen Germania)._NEWLINE_\xc3\x8en calitate de muzicolog, Pascal Bentoiu a scris mai multe c\xc4\x83r\xc8\x9bi, zeci de articole \xc8\x99i studii \xc3\xaen revistele de specialitate, a participat la sute de emisiuni de radio \xc8\x99i de televiziune. A sus\xc8\x9binut zeci de conferin\xc8\x9be, prelegeri, cursuri de m\xc4\x83iestrie, \xc3\xaen \xc8\x9bar\xc4\x83 \xc8\x99i \xc3\xaen str\xc4\x83in\xc4\x83tate.\n_START_SECTION_\nTr\xc4\x83s\xc4\x83turi generale\n_START_PARAGRAPH_\nMuzica sa este liric\xc4\x83 \xc8\x99i colorat\xc4\x83,  se inspir\xc4\x83 din resursele folclorului rom\xc3\xa2nesc, precum \xc8\x99i din muzica serial\xc4\x83 \xc8\x99i din alte tehnici contemporane. Este un compozitor cu un limbaj rafinat, modern, dar axat pe valorile expresivit\xc4\x83\xc8\x9bii muzicii, av\xc3\xa2nd tangen\xc8\x9be cu neoromantismul. Pascal Bentoiu exploreaz\xc4\x83 zonele tonalului, modalului, se bazeaz\xc4\x83 pe rigoarea construc\xc8\x9biei, uneori pe idei programatice. Multe dintre lucr\xc4\x83rile sale se grupeaz\xc4\x83 \xc3\xaen cicluri (Cvartetele de coarde nr. 3\xe2\x80\x936, Simfoniile nr. 6-8). _NEWLINE_Bentoiu a compus trei opere, opt simfonii, patru concerte, \xc8\x99ase cvartete de coarde, precum \xc8\x99i sonate \xc8\x99i \xc8\x99ase cicluri de melodii. Opera sa Hamlet, terminat\xc4\x83 \xc3\xaen 1974, a fost premiat\xc4\x83 pe plan interna\xc8\x9bional \xc8\x99i a fost reprezentat\xc4\x83 \xc3\xaen premier\xc4\x83 mondial\xc4\x83 \xc3\xaen Fran\xc8\x9ba, la Marsilia. Opera Amorul doctor beneficiaz\xc4\x83 de o \xc3\xaenregistrare special\xc4\x83 realizat\xc4\x83 de Radio BBC 3 \xc8\x99i de Radio ORTF Paris. Opera Jertfirea Ifigeniei a fost prima crea\xc8\x9bie din categoria opere radiofonice scris\xc4\x83 de un rom\xc3\xa2n \xc8\x99i a primit Premiul "Italia" al Radiodifuziunii italiene. Trilogia simfoniilor Culori, Imagini \xc8\x99i Volume rela\xc8\x9bioneaz\xc4\x83 muzica cu celelalte arte, respectiv pictura, arhitectura \xc8\x99i literatura.\n_START_SECTION_\nDistinc\xc8\x9bii\n_START_PARAGRAPH_\nEste doctor honoris causa al mai multor universit\xc4\x83\xc8\x9bi din \xc8\x9bar\xc4\x83 \xc8\x99i din str\xc4\x83in\xc4\x83tate (dr.h.c.mult.), printre care Universitatea Na\xc8\x9bional\xc4\x83 de Muzic\xc4\x83 Bucure\xc8\x99ti, Universitatea de Arte "George Enescu" din Ia\xc8\x99i, Academia de muzic\xc4\x83 "Gheorghe Dima" din Cluj, Central College Pella, Iowa, S.U.A.. A primit numeroase premii \xc8\x99i distinc\xc8\x9bii na\xc8\x9bionale \xc8\x99i interna\xc8\x9bionale, decora\xc8\x9bii ale statului rom\xc3\xa2n. Printre acestea Premiul de Stat (1964), Premiul interna\xc8\x9bional "Italia" al Radioteleviziunii Italiene (RAI) din Roma (1968), Ordinul Meritul Cultural, cls. a III-a, cls. a II-a (1969, 1971), Premiul interna\xc8\x9bional "Guido Valcarenghi" din Roma (1970), premiile Academiei Rom\xc3\xa2ne (1974, 1986) \xc8\x99i premiile Uniunii Compozitorilor \xc8\x99i Muzicologilor din Rom\xc3\xa2nia (1971, 1975, 1978, 1979, 1980, 1983, 1985, 1987), Premiul Alian\xc8\x9bei Na\xc8\x9bionale a Uniunilor de Creatori ANUC (1992), Premiul revistei "Actualitatea muzical\xc4\x83", Ordinul na\xc8\x9bional Serviciul Credincios \xc3\xaen grad de Mare Ofi\xc8\x9ber (2000), Ordinul Steaua Rom\xc3\xa2niei \xc3\xaen grad de Mare Ofi\xc8\x9ber (2007)._NEWLINE_A fost decorat \xc3\xaen 20 aprilie 1971 cu Ordinul Meritul Cultural clasa a III-a (1971) \xe2\x80\x9epentru merite deosebite \xc3\xaen opera de construire a socialismului, cu prilejul anivers\xc4\x83rii a 50 de ani de la constituirea Partidului Comunist Rom\xc3\xa2n\xe2\x80\x9d.\n_START_SECTION_\nVia\xc8\x9b\xc4\x83 personal\xc4\x83\n_START_PARAGRAPH_\nPascal este fiul avocatului Aurelian Bentoiu; este fratele scriitoarei Marta Cozmin \xc8\x99i cumnatul scriitorului Alexandru Miran. A fost c\xc4\x83s\xc4\x83torit cu scriitoarea Annie Bentoiu. Fiica lor este soprana \xc8\x99i profesoara Ioana Bentoiu, stabilit\xc4\x83 \xc3\xaen Elve\xc8\x9bia.'